Wenke van 'Opgetof' se mooimaakmeesters | Maroela Media
Rinet Engelbrecht en Eugene Coetzee. (Foto: Willem Botha)
Die restauranttafel waar ons ontmoet, lê toe onder materiaalmonsters en een groot palmtak. "Kyk hoe gaan die muurpapier lyk!"
Hulle wys 'n foto van Kobus Saayman wat as inspirasie vir 'n kliënt se stemmingsbord gedien het. Die voël in die foto se vere, bors en vlerke lyk net soos die kleure van die lappe op die tafel.
Eugene Coetzee en Rinet Engelbrecht is binnenshuise ontwerpers met kennersoë. Hulle sien 'n volledige prentjie in 'n leë of verbeeldinglose spasie – en nou kan kykers weer saam met hulle plekke optof in die tweede seisoen van die opknapreeks Opgetof op VIA, DStv 147.
Om spasies mooi te maak vir die televisiekameras is 'n verlenging van Eugene en Rinet se passies. Dit bly hulle uitlaatklep. Hulle realiteit van beplanning, ontwerp, moeilike en droomkliënte, begrotings, kontrakteurs, afkap en bou en stilering word alles op kamera vasgevang in Opgetof.
"Die beste deel van ons werk is die kliënte se gesigsuitdrukkings van blydskap, ongeloof en tevredenheid wanneer hulle die eindproduk sien," sê Eugene. "Tydsbestuur en begrotings is die grootste uitdagings van 'n projek," laat hoor Rinet. En sleutelwoorde vir hulle is funksionaliteit, prag en egtheid.
Rinet is 'n voorstander van funksionaliteit en vir Eugene is prag en praal die belangrikste elemente van die mooimaakproses, maar saam vloei hulle uiteenlopende smake ineen en vind hulle 'n goue middeweg om aan die kliënt se behoeftes te voldoen.
Eugene se wegspringpunt met 'n projek is kleur. "Kleur is 'n direkte weerspieëling van ons persoonlikhede en dit beïnvloed ons gemoed," meen hy. Rinet put weer inspirasie uit die natuur. "Daar is 'n sekere ritme in die natuur – herhalende patrone soos die krake in modder, spirale in dennebolle of seeskulpe, oogvlekke op skoenlappers. Patrone gee harmonie en balans en ons visuele aanbieding is ook ritmies van aard."
Volgens Rinet is die eerste vraag wat sy vir 'n kliënt vra: "Hoe leef jy, hoe wil jy in die spasie voel?" Sy vind uit wat is die kliënt se voor- en afkeure. Het hulle kinders, het hulle diere, is daar 'n speelsheid in die huis, is dit meer kunssinnig of is dit karakterloos?
Eugene Coetzee en Rinet Engelbrecht sien 'n volledige prentjie in 'n leë of verbeeldinglose spasie. (Foto: Facebook via Eugene Coetzee & Associates Interior Design Architecture Furniture)
"Ons as ontwerpers het 'n uitgangspunt en visie, maar dit gaan oor die kliënt se behoeftes en waar die huis geleë is," sê Eugene. "Ons luister, ons kyk, ons voel, ons visualiseer en dan blaas ons nuwe lewe in 'n ruimte in."
Hulle sê vertroue en kommunikasie speel ook 'n baie belangrike rol in die sukses van elke projek. Die twee stem saam dat die badkamer een van die moeilikste vertrekke is om op te tof, juis omdat daar soveel logistiek en bouwerkbeperkinge rakende die beplanning daarvan is.
'n Paar badkameroptof-wenke wat Eugene egter vinnig kan deel, is: versier 'n fokusmuur met 'n nuwe spatsel verf of muurpapier en hang 'n mooi spieël. "Mense moenie bang wees om iets nuuts te beproef nie. Waag 'n bietjie, of bel my!"
"Nie almal het 'n oog of 'n aanvoeling vir wat werk in 'n vertrek, en wat werk nie. Sekere dele kan aangeleer word, maar dit is 'n talent van binne," gesels Rinet. "Mense raak gewoond aan hulle dekor, aan hulle vertrekuitleg. Skuif jou meubels rond en voel vernuwe!"
En waar vernuwe hulle hul kragte? Rinet kry koers na 'n kolletjie êrens in die Karoo, na Williston, waar menslikheid en gasvryheid tussen die ongerepte landskap lê. Eugene hunker na die see en hy gaan herlaai gewoonlik sy battery in die juweel van die Tuinroete, op Plettenbergbaai. "Die see praat met mens se siel," sê hy. "Daar waar goue sonsondergange, vars seelug en natuurskoon daaglikse geskenke is … Dit is waar ek nuwe idees vir projekte kry."
Blaas nuwe asem in jou huis met verf en nuwe stofferings.
Verf bly een van die vinnigste maniere om 'n vertrek nuut te laat lyk. Dit hoef ook nie die hele vertrek te wees nie. Verf die fokusmuur: die muur waarheen die oog eerste getrek word.
Kikker kombuiskaste op deur dit 'n nuwe laag verf te gee en vervang die handvatsels.
Snuffel in antieke of tweedehandse winkels vir ou skatte en gehaltemeubels eerder as massavervaardigde produkte.
Strooikussings is 'n nuttige bykomstigheid om 'n sofa of stoel op te kikker en 'n bietjie styl in te bring: speel dan met vorms, teksture en groottes.
Vervang 'n ingeboude badkamerwasbak met 'n mooi losstaande eenheid.
Rou materiale: gebruik elemente uit die natuur soos hout en klip.
Skuif jou meubels rond.
Gebruik huisplante vir 'n vars voorkoms om jou leefruimte in 'n heerlike groen oase te omskep. Plaas die plante in mooi potte om die skoonheid van die plante te beklemtoon.